Trafic rutier restricţionat, în weekend, în mai multe zone din Capitală cu ocazia desfăşurării mai multor evenimente, a anunţat, vineri, 31 mai, Brigada Rutieră.
* În zilele de sâmbătă şi duminică, între orele 10,00 - 21,00, PROEDUS - Centrul de Proiecte Educaţionale şi Sportive al Municipiului Bucureşti va organiza, în cadrul proiectului "Străzi Deschise - Bucureşti, Promenadă Urbană", mai multe evenimente pe Strada Bârcă, segmentul de drum cuprins între Strada Dumbrava Nouă şi Calea Rahovei.
În acest context, se va restricţiona circulaţia autovehiculelor, începând cu ziua de vineri, ora 22,00, până luni, ora 06,00.
* Tot sâmbătă şi duminică, Primăria Municipiului Bucureşti - Centrul de Proiecte Culturale ARCUB va organiza proiectul "Străzi Deschise - Bucureşti, Promenadă Urbană" pe Calea Victoriei, segmentul cuprins între Bd. Dacia şi Splaiul Independenţei, fără afectarea traficului rutier în intersecţii.
Pentru buna desfăşurare a evenimentului, se va restricţiona circulaţia vehiculelor, în perioada menţionată, în intervalul orar 09,00 - 23,00.
Pe durata restricţiilor instituite se va permite traversul pe Calea Victoriei, la intersecţiile cu Bd. Dacia, Str. Ştirbei Vodă, Str. George Enescu, Str. Ion Câmpineanu şi Bd. Regina Elisabeta.
Brigada Rutieră recomandă ca rute alternative:
- Piaţa Victoriei - Bd. Lascăr Catargiu - Piaţa Romană - Bd. Magheru - Bd. Nicolae Bălcescu - Piaţa Universităţii - Bd. I.C. Brătianu - Piaţa Unirii - Splaiul Independenţei;
- Piaţa Victoriei - Str. Buzeşti - Str. Berzei.
* Sâmbătă şi duminică, între orele 09,00 - 22,00, va avea loc pe Şos. Pavel D. Kiseleff evenimentul "Urban Farmers - str. Eat Food Festival", în cadrul căruia vor fi prezentate şi promovate obiceiuri româneşti, vor fi organizate ateliere handmade, spectacole pentru copii şi concerte.
De vineri, ora 22,00, şi până luni, ora 06,00, se va restricţiona traficul rutier pe Şos. Pavel D. Kiseleff pe segmentul de drum cuprins între Piaţa Victoriei şi Str. Arh. Ion Mincu, fără afectarea intersecţiilor şi Strada Monetăriei.
De asemenea, în aceeaşi perioadă, va fi restricţionat accesul în alveolele de pe Şos. Kiseleff.
* Sâmbătă, între orele 10,00 - 19,00, pe Stadionul Giuleşti - Superbet Arena se vor organiza evenimente dedicate Zilei Copilului.
Pentru buna desfăşurare a evenimentului, se va restricţiona traficul rutier pe Calea Giuleşti, banda I de circulaţie, adiacentă stadionului, respectiv segmentul de drum cuprins între limita sudică a Podului Grant şi Str. 9 Mai, în intervalul orar 06,00 - 23,00.
* Duminică se va organiza "Procesiunea Religioasă - Trupul şi Sângele Domnului".
Între orele 14,30 - 15,00, este prevăzută adunarea participanţilor la Biserica Italiană de pe Bd. Nicolae Bălcescu nr. 28, pe trotuar.
Între orele 15,00 - 16,00, se va desfăşura procesiunea religioasă pe următorul traseu: Biserica Italiană de pe Bd. Nicolae Bălcescu nr. 28, pe trotuarul din partea stângă, sensul de deplasare către Piaţa Universităţii, până la intersecţia cu Str. Dem. I. Dobrescu - Piaţa Revoluţiei - Calea Victoriei - Aleea Kretzulescu - Str. Ion Câmpineanu - Str. Luterană - Str. General Berthelot - Catedrala Sf. Iosif.
Se va restricţiona traficul rutier pe durata procesiunii religioase, pe traseul de deplasare, pe banda I de circulaţie şi pe străzile care acced către acesta, respectiv pe Str. General Berthelot, gradual, în funcţie de sosirea participanţilor la Catedrala Sf. Iosif, până în jurul orei 17,00.
Deplasarea se va realiza pe banda I de circulaţie, pe sensul de deplasare către Calea Victoriei, respectiv Catedrala Sf. Iosif de pe Str. General Berthelot, iar traversarea arterelor se va face doar pe la trecerile pentru pietoni.
* Vineri, între orele 16,00 - 22,00, respectiv în zilele de sâmbătă şi duminică, între orele 10,00 - 22,00, se va desfăşura "West Side Flower Fest", constând în amenajarea de ateliere florale, concursuri, spectacole, amenajări florale tematice şi corturi expozanţi pe Drumul Taberei.
Traficul rutier pe Drumul Taberei, ambele sensuri de deplasare, segmentul de drum cuprins între Str. Braşov şi Str. Poiana Muntelui, este restricţionat începând de joi, ora 23,30, până în ziua de luni, ora 05,00.